**NOTAT**

# Til Norges vassdrags- og energidirektorat

# Oslo 01.02.23

# Innspill fra BNL på ny reguleringsmodell for prising av fjernvarme

## Innledning

Byggenæringen er Norges største fastlands- og distriktsnæring med 350.000 ansatte i samtlige norske kommuner. Samlet omsetning når man tar med eiendomsbransjen overstiger 1000 mrd. kroner. Byggenæringens Landsforening (BNL) er den ledende næringsorganisasjonen for byggenæringen i Norge med ca. 3600 medlemsbedrifter som sysselsetter nærmere 74.000 medarbeidere.

BNL representerer bedrifter som har interesse i hele verdikjeden til fjernvarme, som kunder, driftere av egne fjernvarmenett og leverandører av brensel, varer og tjenester

Fjernvarme er en viktig bidragsyter av termisk energi til det norske energisystemet. Fjernvarme styrker forsyningssikkerheten og er med på å opprettholde lokal energiproduksjon. Bedriftene BNL representerer ønsker at fjernvarme skal være attraktivt både for kunder og for fjernvarmeleverandører.

Samtidig som samfunnet får størst mulig nytte av spillvarme fra industri og avfallsforbrenning, bør fjernvarme prises slik at det oppleves rettferdig ut fra markedsøkonomiske betraktninger. Reguleringsmodellen bør derfor utformes slik at det fortsatt stimuleres til utnyttelse av restvarme, samtidig som prisingen oppleves som konkurransedyktig i energimarkedet.

## Reguleringsmodell for prising av fjernvarme

BNL mener rapporten fra Vista Analyse gir en god oversikt over dagens reguleringsmodell og mulige alternative modeller. BNL mener også at å benytte en varmepumpeinstallasjon som alternativ fremfor direktevirkende elektrisitet vil føre til en balansert og realistisk reguleringsmodell.

Tilknytningsplikten for fjernvarme gjør at kunder ender opp i en monopolsituasjon med fjernvarmetilbyderen. BNL mener derfor at det er behov for et pristak for kunder som har få eller ingen alternativer til fjernvarme.

Samtidig er det ønskelig med avtalefleksibilitet for store profesjonelle aktører. BNL mener derfor at det bør være mulig å gjensidig avtale seg vekk fra pristaket.

De fjernvarmeleverandører som opererer uten tilknytningsplikt, vil ikke oppleve en monopolsituasjon tilsvarende leverandører med tilknytningsplikt. Disse bør kunne fastsette prisen ut fra rene markedsmessige betraktninger.

## Behov for rask implementering av ny reguleringsmodell

Grunntanken til den foreslåtte reguleringsmodellen er god, men BNL mener komponentene i modellen bør nyanseres mer.

Leddet som skal ivareta alle kostnader utover kraftkostnad bør differensieres slik at NVE kan beregne maksimal pris for fjernvarme. Dette leddet bør deles opp slik at man kan beregne kostnadene for:

1. Investering varmepumpeanlegg
2. Drift og vedlikehold
3. Spisslast

Effektfaktoren bør hensynta all bruk strøm til et varmepumpesystem, altså en systemvirkningsgrad og ikke effektfaktoren for selve varmepumpen. BNLs anbefaling er at NVE benytter verdier fra standarder til dette.

Referanseprisen for elektrisk kraft bør settes slik at den ivaretar kundens behov for forutsigbarhet og samtidig gir insentiv til å bygge energieffektive bygg. Det er viktig å huske at effektfaktoren til en varmepumpe i seg selv vil redusere volatiliteten til kraftprisen.

BNL mener at det viktigste er at NVE raskt får på plass en ny reguleringsmodell for fjernvarmepris, og at denne modellen er justerbar. Når ny prismodell er trådt i kraft, vil det være behov for evaluering og justering av denne, for at den skal virke optimalt.

For øvrig vil BNL vise til egne høringsuttalelser fra våre bransjeforeninger.

Vennlig hilsen

Byggenæringens Landsforening

v/Guro Hauge

Direktør for bærekraft og samfunnspolitikk